MONITOR EXTERN Nr.8
                   1. Ceremonia celei de-a 60-a aniversări a victoriei asupra Germaniei naziste

                   Principalii lideri ai lumii au participat, la 9 mai a.c., la Moscova, la cea de a 60-a aniversare a victoriei asupra Germaniei naziste. Ceremonia, care a necesitat măsuri de înaltă securitate, a sporit interesul participanţilor şi prin numeroasele întâlniri bilaterale care au avut loc cu acest prilej. 

                   Circa 50 de şefi de stat şi de guvern au asistat la o paradă militară la care au participat peste 7.000 de militari şi circa 2.500 de veterani din cel de-al doilea război mondial. „Rusia îşi va aminti întotdeauna de ajutorul acordat fostei URSS de SUA, Marea Britanie, Franţa şi antifasciştii germani şi italieni pentru a învinge Germania nazistă”, a afirmat preşedintele rus Vladimir Putin, într-un discurs rostit în deschiderea paradei militare din Piaţa Roşie. Preşedintele rus a cerut de asemenea să nu se mai permită niciodată repetarea unui război rece sau a unui război şi a calificat reconcilierea ruso-germană drept una dintre realizările cele mai importante după război în Europa. "În faţa ameninţărilor, reale astăzi, ale terorismului, trebuie să rămânem fideli amintirii părinţilor noştri. Trebuie să apărăm o ordine mondială bazată pe securitate şi dreptate, pe o nouă cultură a relaţiilor reciproce, care nu permite repetarea nici a războaielor reci, nici a războaielor fierbinţi", a spus şeful statului rus. 

                   Preşedintele rus a subliniat, de asemenea, rolul central al armatei sovietice în Victoria asupra Germaniei naziste. "Armata sovietică i-a oprit mai întâi pe nazişti în faţa Moscovei şi, apoi, timp de trei ani, nu numai că a ţinut piept presiunii duşmanului, dar a şi putut să-l împingă înapoi, până în bârlogul lui", a spus liderul rus, amintind că toate republicile fostei URSS au suferit pierderi ireparabile, că durerea şi-a făcut loc în fiecare casă, în fiecare familie. "Rezultatul luptelor de la Moscova şi Stalingrad, victoriile de la Kursk şi de pe Nipru au predeterminat deznodământul războiului. Iar prin eliberarea Europei şi bătălia de la Berlin, Armata Roşie a pus un punct final victorios războiului", a concluzionat preşedintele Vladimir Putin.

(
                   Rusia este mulţumită de nivelul relaţiilor sale actuale cu China şi al implementării acordurilor existente, a declarat preşedintele rus Vladimir Putin după întrevederea avută cu omologul său chinez Hu Jintao, cu ocazia manifestărilor legate de împlinirea a 60 de ani de la victoria aliaţilor asupra Germaniei naziste. Liderul de la Kremlin i-a transmis totodată omologului său de la Beijing mulţumirile sale către "întregul popor chinez pentru atenţia acordată veteranilor ruşi care au luptat pe teritoriul Chinei şi  care au grijă de mormintele soldaţilor ruşi de pe teritoriul Chinei". 

                   Cvartetul pentru Orientul Mijlociu - ONU, UE, Rusia şi SUA - reunit  la Moscova, a încurajat retragerea totală a israelienilor din Fâşia Gaza şi intensificarea cooperării israeliano-palestiniene. "Noi ne-am afirmat sprijinul pentru iniţiativa israeliană de retragere din Gaza şi parţială din Cisiordania. Noi insistăm asupra unei retrageri totale din Gaza şi parţiale din Cisiordania, conform «Foii de parcurs»" , a declarat Secretarul general al ONU, Kofi Annan, la încheierea întâlnirii. Planul de pace pentru Orientul Mijlociu este blocat de mai multe luni, ca urmare a mai multor dezacorduri în legătură cu propunerea israeliană de retragere din teritoriul palestinian Fâşia Gaza. Cvartetul a subliniat, de asemenea, necesitatea urgentă de cooperare între israelieni şi palestinieni şi acordarea sprijinului necesar preşedintelui Autorităţii Naţionale Palestiniene, Mahmud Abbas, în ceea ce priveşte lansarea procesului de reforme. "Oportunităţile apărute în acest an pentru reglementarea acestui conflict nu trebuie să fie ratate", a declarat la rândul său ministrul rus de externe Serghei Lavrov. Omologul său american Condoleezza Rice a subliniat importanţa respectării angajamentelor adoptate la 8 februarie a.c., la Sharm el-Sheikh. Potrivit acesteia, retragerea israeliană din Fâşia Gaza "ar facilita crearea instituţiilor democratice şi transparente, care ar servi drept bază a Statului şi Autonomiei palestinenilor, contribuind de asemenea la ameliorarea situaţiei economice în teritoriile palestiniene, ceea ce ar da o anumită speranţă celor care trăiesc în aceste teritorii. Obiectivul este ca israelienii şi palestinienii să trăiască alături unii de alţii în pace şi democraţie, deopotrivă cu restul regiunii". 

                   2. Situaţia din Irak

                   Parlamentul irakian a votat, la 28 aprilie a.c., în favoarea guvernului alcătuit de premierul şiit Ibrahim al-Jaafari. Preşedintele Adunării Naţionale, reprezentantul sunniţilor Hajem al-Hassani, a declarat că dintre cei 185 de deputaţi prezenţi, 180 au votat în favoarea acestui Cabinet, a cărui formare a necesitat săptămâni de negocieri. Componenţa Cabinetului, care cuprinde şapte portofolii atribuite unor femei, a fost propusă Parlamentului de către Consiliul prezidenţial, alcătuit din trei membri, între care şeful statului, kurdul Jalal Talabani. 

                   Luând cuvântul după votul de încredere acordat de Adunarea Naţională, premierul Ibrahim al-Jaafari a recunoscut că a întâmpinat dificultăţi în formarea Cabinetului, declarând că "anumite grupuri nu au reuşit să ajungă la un consens, iar unele au prezentat candidaţi pe care apoi i-au schimbat". El a afirmat că primul criteriu pentru alegerea membrilor echipei sale a fost „competenţa, probitatea şi istoria personală” a candidaţilor. 

                   Abdel Aziz Hakim, liderul Consiliului Suprem al Revoluţiei Islamice din Irak şi primul pe lista Alianţei Irakiene Unificate, majoritară în Parlamentul irakian, care numără 275 de membri, şi-a exprimat sprijinul pentru Guvern, dar a insistat asupra unei linii de conduită politică a acestuia. El a cerut declanşarea unei lupte dure împotriva terorismului şi eliminarea colaboratorilor fostului preşedinte Saddam Hussein din toate serviciile statului, iar membrilor Cabinetului le-a solicitat să nu delapideze banii publici şi să nu-şi petreacă timpul prin străinătate, făcând aluzie la membrii fostului guvern, condus de Iyad Allaui. 

                   Statele Unite şi Uniunea Europeană au salutat formarea Guvernului irakian condus de premierul Ibrahim al-Jaafari. "Mă alătur tuturor americanilor pentru a-i felicita pe noii lideri irakieni şi pentru a le ura noroc, acum, când încep să-şi servească ţara în cadrul noului Guvern", a declarat George W. Bush, într-un comunicat dat publicităţii de Casa Albă. El a mai afirmat că Statele Unite vor continua să susţină instaurarea democraţiei în această ţară. 

                   Şi preşedinţia luxemburgheză a Uniunii Europene a salutat formarea unui nou Guvern în Irak, solicitând autorităţilor să continue să lucreze în spiritul reconcilierii naţionale. "Fundaţia noului Irak trebuie să fie construită pe baza dialogului şi în spiritul reconcilierii naţionale. UE îşi reafirmă angajamentul de a continua să susţină poporul irakian şi faţă de aplicarea viitoarelor etape prevăzute de Rezoluţia 1.546 a Consiliului de Securitate al Naţiunilor Unite", se arată în declaraţia preşedinţiei Uniunii Europene. 

                   Ministrul luxemburghez al afacerilor externe, Jean Asselborn, îşi exprimat satisfacţia, într-un alt comunicat, că UE va putea, o dată cu alcătuirea noului Guvern, "să colaboreze cu noile autorităţi irakiene pentru pregătirea conferinţei pentru Irak", prevăzute să se desfăşoare în iunie a.c., la Bruxelles. "Această conferinţă va fi o ocazie pentru comunitatea internaţională de a-şi exprima susţinerea pentru reconstrucţia politică, economică şi de securitate, precum şi pentru consolidarea statului de drept în Irak", a adăugat şeful diplomaţiei luxemburgheze.

*

                   După ce a recunoscut că nu existau arme de distrugere în masă în Irak, în momentul invaziei americane, în martie 2003, CIA avertizează în prezent în privinţa riscului folosirii armelor chimice de către insurgenţii irakieni. Aceştia duc un război de gherilă împotriva forţelor americane şi a noii puteri irakiene şi se străduiesc să obţină capacitatea de a fabrica arme chimice, a avertizat şeful "Iraqi Survey Group" (ISG), Charles Duelfer, liderul echipei de experţi americani care a încercat să găsească arme de distrugere în masă în Irak, după invadarea acestei ţări. 

                   În opinia lui C. Duelfer, pericolul ca rebelii să obţină informaţiile necesare pentru fabricarea armelor chimice rămâne un motiv major de îngrijorare. Acest avertisment a fost inclus în versiunea finală a raportului pe anul 2004 al ISG, care a conchis că pretinsele stocuri de arme chimice şi biologice irakiene, argument folosit de Administraţia preşedintelui Geroge W. Bush pentru a justifica războiul, nu există. 

                   Completarea raportului, care a fost dată publicităţii la sfârşitul lunii aprilie a.c., reafirmă aceeaşi concluzie, dar, pentru prima dată, ISG susţine că există indicii care arată că rebelii încearcă să organizeze laboratoare pentru arme chimice cu ajutorul oamenilor de ştiinţă irakieni. De asemenea, există dovezi că rebelii au folosit cel puţin de două ori, în atacuri împotriva forţelor coaliţiei, agenţi chimici datând din perioada războiului iraniano-irakian, din anii '80. Astfel, în document se afirmă că, în cursul unuia dintre aceste atacuri, la 2 mai 2004, un recipient conţinând un anumit tip de gaz a fost folosit pentru fabricarea unui mecanism exploziv artizanal, care a fost plasat în apropierea unor cazărmi din Bagdad. Cu toate acestea, "gazul era atât de vechi şi atât de degradat, încă a fost inofensiv", a afirmat şeful "Iraqi Survey Group". "Există mai multe informaţii potrivit cărora irakienii cu studii de chimie generală sau de biologie i-au ajutat pe insurgenţi să producă agenţi chimici şi biologici", se afirmă în raport. 

                   CIA a afirmat că un om de ştiinţă irakian, al cărui nume nu îl precizează, a ajutat gherilele insurgente, în timp ce un altul ar fi implicat în tentative clandestine de fabricare de muniţie chimică destinată tirurilor de mortieră. În plus, în raport se menţionează că o serie de laboratoare chimice secrete, având legătură cu extremiştii sunniţi cunoscuţi sub numele de reţeaua "Al Abud", au fost descoperite şi în jurul capitalei irakiene, Bagdad. 

                   Pe de altă parte, raportul subliniază că laboratoarele chimice din Muthanna şi Fallujah - care făceau parte din arsenalul lui Saddam Hussein înainte de răsturnarea acestuia de la putere - au fost devastate după invazia americană. Echipamentele care lipsesc "ar putea contribui la fabricarea unor arme chimice sau biologice pentru insurgenţi sau terorişti". 

                   Serviciile americane de informaţii estimează la circa 1.000 numărul oamenilor de ştiinţă irakieni care lucrau la programele de fabricare a armelor de distrugere în masă înainte de primul război din Golf, din anul 1991. Raportul subliniază că numai 105 dintre aceştia sunt arestaţi.

                   Capacităţile actuale ale insurgenţei irakiene sunt la fel ca în urmă cu un an, a declarat generalul Richard Myers, şeful Statului Major american. El a precizat că, zilnic, sunt comise între 50 şi 60 de atacuri armate, numărul fiind similar celui din 2004. R. Myers a adăugat însă că este prematur să se spună dacă recentul val de violenţe face parte dintr-o campanie concertată şi a subliniat că forţele conduse de americani sunt pe cale de a câştiga acest război de gherilă. La rândul său, Secretarul american al apărării, Donald Rumsfeld, a declarat că o condiţie esenţială pentru înfrângerea insurgenţei este asigurarea continuării procesului politic din Irak. 

                   Ultimile două săptămâni au fost marcate în Irak de un nou val de violenţe, zeci de persoane fiind ucise în atacuri sinucigaşe. R. Myers a precizat, însă, că numărul atacurilor nu permite formarea unei imagini corecte despre capacităţile insurgenţei şi a precizat că militarii au respins circa jumătate dintre atacuri. Însă este limpede că optimismul sau chiar euforia care a cuprins structura de conducere a trupelor americane după succesul înregistrat la alegerile din Irak s-a diminuat semnificativ, subliniază analiştii politici.

                   3. Turneul preşedintelui Rusiei, Vladimir Putin, în Orientul Mijlociu 

                   În perioada 27-28 aprilie a.c., preşedintele Rusiei, Vladimir Putin, a efectuat o vizită în Egipt, aceasta fiind prima vizită a unui şef de stat rus în această ţară în ultimii 40 de ani şi având scopul de a promova dezvoltarea economică şi regională. Preşedintele rus a fost însoţit de ministrul de externe, Serghei Lavrov, şi de preşedintele Camerei de Comerţ şi Industrie, Evgheni Primakov, fost ministru de externe şi specialist în lumea arabă. 

                   "Există o dorinţă comună ca cele două părţi să promoveze relaţiile bilaterale în diferite domenii. Este vorba de prima vizită de acest fel din ultimii 40 de ani şi, ceea ce este mai important, de prima deplasare a unui preşedinte rus în lumea arabă", a subliniat consilierul diplomatic al preşedintelui Rusiei, Serghei Prihodko. 

                   Potrivit analiştilor, vizita este menită să reafirme rolul Rusiei în Orientul Mijlociu, unde această ţară a pierdut teren în faţa Statelor Unite. Rusia, alături de Statele Unite, Uniunea Europeană şi ONU, este una dintre iniţiatoarele "Foii de parcurs", actualul plan de pace dintre israelieni şi palestinieni. Egiptul, care a fost principalul aliat de orientare socialistă al Uniunii Sovietice în regiune, beneficiază în prezent de importante subvenţii americane. După numirea sa la putere, în anul 1981, H. Mubarak a anulat sancţiunile împotriva Rusiei decise de fostul preşedinte Anuar Sadat. 

                   Discuţiile dintre cei doi lideri s-au referit la probleme militare, economice şi de turism, precum şi importante chestiuni de politică externă. Astfel, Egiptul şi-a manifestat interesul pentru componente de avioane, de sisteme de rachete şi de echipamente de apărare antiaeriană produse în Rusia. De asemenea, s-a reafirmat necesitatea întăririi cooperării în domeniul turismului, în condiţiile în care, în anul 2004, 650.000 de turişti ruşi au vizitat Egiptul, aducând un profit de 300 de milioane de dolari la bugetul acestei ţări. 

                   Schimburile comerciale între cele două ţări s-au dublat în anul 2004, ajungând la valoarea de 834 de milioane de dolari. O altă temă abordată a fost aceea a aderării Rusiei la Organizaţia Mondială a Comerţului. 

                   Preşedintele rus, Vladimir Putin, şi omologul său egiptean, Hosni Mubarak, ambii aflaţi sub intense presiuni americane pentru a promova reforme democratice în ţările lor, au criticat principiul "democratizării importate". "Principiile democraţiei nu pot fi implementate într-o manieră eficientă fără a ţine seama de tradiţiile şi istoria unei ţări", a declarat V. Putin, în conferinţa de presă comună cu omologul său egiptean. "Democraţia nu poate fi exportată şi nu se poate afirma decât o dată cu dezvoltarea internă a societăţii", a subliniat liderul rus. 

                   La rândul său, preşedintele H. Mubarak a subliniat că procesul democratic se va dezvolta pe măsură ce va fi asimilat de poporul egiptean. În opinia lui, "democraţia nu poate fi aplicată în acelaşi mod în SUA şi în alte ţări, chiar dacă bazele sale sunt aceleaşi pretutindeni".

                   Pe parcursul vizitei în Egipt, Vladimir Putin s-a întâlnit cu Secretarul general al Ligii Arabe, Amr Mussa, fiind pentru prima dată de la crearea Ligii Arabe, în urmă cu 60 de ani, când un şef de stat rus vizitează sediul acestei organizaţii.

*

                   Aflat în vizită în Israel, preşedintele rus, Vladimir Putin şi premierul israelian, Ariel Sharon, au decis aplicarea unui sistem de cooperare în lupta împotriva terorismului. Acest sistem prevede schimburi de informaţii în timp real între cele două ţări, în ceea ce priveşte eventuale ameninţări teroriste. Un responsabil al preşedinţiei Consiliului a calificat drept incredibilă întrevederea de o oră dintre cei doi lideri. "Rusia a demonstrat intenţia istorică de a-şi schimba politica în Orientul Mijlociu", a subliniat el. 

                   Ariel Sharon a reamintit contribuţia Uniunii Sovietice la înfrângerea Germaniei naziste. "Nu vom uita niciodată că Uniunea Sovietică a eliberat prizonierii din lagărele naziste", a subliniat el. După întâlnirea cu premierul israelian, preşedintele rus a vizitat, însoţit de preşedintele Israelului, memorialul Yad Vashem, dedicat victimelor Holocaustului, unde a depus o coroană de flori. 

                   Preşedintele rus a declarat că nu este de acord ca Iranul să dezvolte arma atomică. El consideră importantă cooperarea dintre Rusia şi Iran în domeniul nuclear şi faptul că aceasta se limitează la utilizarea în scopuri civile a energiei atomice. "Colaborăm cu Iranul pentru utilizarea atomului în scopuri paşnice şi ne opunem oricărui program care ar urmări dezvoltarea armei atomice", a adăugat el. 

                   Vladimir Putin a justificat vânzarea de rachete antiaeriene cu rază scurtă de acţiune Siriei, declarând, din nou, că acesta nu vor reprezenta un pericol pentru teritoriul israelian. "Sistemul pe care îl vom furniza Siriei este unul cu rază scurtă de acţiune şi nu reprezintă o ameninţare pentru teritoriul israelian. Circa 25% din populaţia Israelului este de origine rusă, iar noi dorim ca aceşti oameni să fie în siguranţă. Când furnizăm arme în Orientul Mijlociu ţinem cont de acest lucru", a adăugat V. Putin. "Rusia înţelege îngrijorarea Israelului şi ia în considerare acest aspect la încheierea contractelor de vînzare de armament în regiune", a afirmat liderul rus. V. Putin a explicat că au fost adoptate măsurile necesare pentru ca rachetele ce vor fi vândute Siriei să nu fie capturate de terorişti. "Am montat aceste rachete pe camioane şi sunt concepute astfel încât să nu funcţioneze dacă sunt demontate", a explicat V. Putin. "În contractul cu Siria există o prevedere care permite inspectorilor ruşi să efectueze verificări", a subliniat el. 

                   V. Putin a afirmat că în trecut a blocat vânzarea de rachete Siriei, fiind vorba despre "arme cu o rază de acţiune de 300 de kilometri, care ar fi putut lovi teritoriul Israelului". "Responsabilii militari au dorit să facă acest lucru, dar eu am refuzat. Nu vom face nimic care să modifice echilibrul forţelor în regiune. Nu trebuie ca acest lucru să fie transformat într-o problemă, pentru că nu este", a precizat preşedintele rus. 

                   Omologul său, Moshe Katsav, a recunoscut că există divergenţe între Israel şi Rusia pe marginea acestui dosar, apreciind că vânzarea de rachete Siriei "riscă să limiteze capacităţile Israelului de a lupta împotriva terorismului". El a afirmat că "trebuie să sporim cooperarea pentru combaterea ameninţărilor prezente, cum ar fi terorismul, extremismul şi naţionalismul, un pericol pentru toate ţările ce aspiră la pace şi democraţie". 

*

                   Preşedintele rus, Vladimir Putin, a efectuat o vizită la Ramallah, aceasta fiind prima vizită a unei şef de stat rus în teritoriile palestiniene. Rusia doreşte consolidarea conducerii palestiniene "pentru ca aceasta să se poată impune în faţa extremiştilor şi să aibă autoritate în faţa tuturor facţiunilor palestiniene", a declarat ministrul rus de externe, Serghei Lavrov. În acest sens, Rusia va oferi Autorităţii Palestiniene 50 de transportoare uşoare blindate şi două elicoptere, au anunţat surse palestiniene. Israelul a anunţat că se opune trimiterii acestor blindate, "atât timp cât Autoritatea Palestiniană nu şi-a demonstrat angajamentul de a lupta împotriva terorismului", a precizat un responsabil israelian.

                   4. Alegerile legislative din Marea Britanie

                   Peste 3.500 de candidaţi, reprezentând 211 partide, s-au înscris în cursa pentru alegerile legislative din Marea Britanie, unde electoratul a desemnat, la 5 mai a.c., pe cei 646 de membri ai Camerei Comunelor. Prezente în toate circumscripţiile, cu mai mult de 600 de candidaţi fiecare, Partidele Laburist, Conservator şi Liberal-Democrat au reprezentat mai mult de jumătate din numărul candidaţilor înscrişi. În plus, la alegeri au participat şi partidele regionale (Scottish National Party în Scoţia, Plaid Cymru în Ţara Galilor, Sinn Fein, SDLP, DUP şi UUP în Irlanda de Nord), deja reprezentate în Camera inferioară a Parlamentului de la Londra. 

                   Au fost reprezentate şi partide foarte puţin cunoscute, printre care Forumul anticorupţie, Partidul pentru onestitate la Westminster şi Whitehall (Demanding Honesty in Politics and Whitehall), Operaţiunea votul creştin (Operation Christian Vote), Partidul majorităţii tăcute (Silent Majority Party), Partidul celor nereprezentaţi (Unrepresented People's Party), Partidul lui Elvis (Church of the Militant Elvis Party), Partidul pentru rock and roll (Rock & Roll Loony Party) şi Jam Wrestling Party. Unele partide au avut un program clar, cum este cazul Alianţei pentru legalizarea canabisului (Legalise Cannabis Alliance), al Partidului pentru legalizarea fumatului în baruri (Publican Party - Free to Smoke Pubs), al Partidului împotriva lui Blair (Blair Must Go Party) sau al Partidului împotriva legăturilor telefonice în Cornwall (Removal of Tetra masts in Cornwall). 

                   Potrivit experţilor, sistemul electoral britanic favorizează în mare parte Partidul Laburist, datorită modului de delimitare a circumscripţiilor electorale şi a repartizării geografice a acestora, astfel încât, chiar dacă obţin un număr egal de voturi cu conservatorii, laburiştii câştigă majoritatea în Camera Comunelor. Majoritatea alegătorilor Partidului Conservator sunt concentraţi în Anglia, în zonele de est şi sud-est, într-un număr redus de circumscripţii. În 2001, conservatorii au obţinut un singur mandat parlamentar în circumscripţiile din Ţara Galilor şi Scoţia, în schimb Partidul Laburist a obţinut 89 de mandate. Mai mult, deşi teoretic circumscripţiile britanice reprezintă, în medie, câte 67.000 de alegători, realitatea este uşor diferită - circumscripţiile scoţiene şi galeze având circa 63.000 de alegători, iar cele din Anglia aproximativ 70.000. Partidul Conservator este afectat de exodul britanicilor bogaţi din zonele urbane spre zonele de periferie, tendinţă care accentuează concentrarea electoratului conservator în numai câteva regiuni. Circumscripţiile care votează în mod tradiţional candidaţii conservatori au, astfel, cu aproximativ 6.000 de alegători mai mult decât cele pro-laburiste. Ţinînd cont de împărţirea circumscripţiilor şi de actuala repartizare a voturilor conservatoare şi laburiste pe întreg teritoriul ţării, sondajele preelectorale evidenţiau faptul că Partidul Laburist va obţine majoritatea în Camera Comunelor cu numai 29% din voturi. 

                   Economia, sănătatea, educaţia, impozitele, pensiile, imigraţia şi lipsa de securitate au fost principalele teme abordate în actuala campanie electorală britanică, liderii partidelor politice evitând să discute despre subiecte precum Europa sau Irakul. Conservatorii au promis scăderi ale impozitelor totalizând patru miliarde de lire (5,6 miliarde de euro) şi economii la bugetul statului, prin reducerea birocraţiei, de 12 miliarde de lire sterline (17 miliarde de euro). Liberal-democraţii au propus, totuşi, creşterea impozitelor pentru veniturile mari. Conservatorii şi-au concentrat campania pe tema imigraţiei, propunând cote şi renunţarea la Convenţia Naţiunilor Unite privind Refugiaţii. Atât conservatorii, cât şi laburiştii au proms un sistem "de tip australian", unde candidaţii la imigrare ar primi punctaje în funcţie de vârstă, diplome şi profesii. 

                   Potrivit analiştilor, programul laburist a fost considerat mai bun în ceea ce priveşte sănătatea, fiscalitatea şi serviciile publice, educaţia, economia, lupta împotriva terorismului şi Uniunea Europeană. În ceea ce priveşte lipsa de securitate, una dintre chestiunile predilecte ale conservatorilor, aceştia au promis să angajeze încă 40.000 de poliţişti şi să creeze 20.000 de locuri în închisori. La capitolul educaţie, conservatorii au pus accentul pe disciplină, liberal-democraţii au propus reducerea numărului de elevi din clasele primare, iar laburiştii au promis să renoveze şcolile şi să amelioreze calitatea mâncării din cantinele şcolare. 

                   Totuşi, deşi campania privind Constituţia europeană este în plină desfăşurare în Franţa, această temă a fost absentă din confruntarea electorală britanică. Tony Blair, care a promis că şi Marea Britanie va organiza un referendum asuprta Tratatului constituţional european anul viitor, a preferat să nu facă referire la acest subiect, fiind cunoscută atitudinea eurosceptică a populaţiei. Războiul din Irak nu a figurat decât printre subiectele secundare ale campaniei, cu toate că circa 7.500 de militari britanici sunt angajaţi încă în această ţară. 

                   Partidul Laburist al premierului britanic Tony Blair a obţinut majoritatea absolută la alegerile legislative care au avut loc la 5 mai a.c. Potrivit rezultatelor date publicităţii, laburiştii au totalizat 324 de mandate din totalul de 646 din Camera Comunelor, 37% din voturile valabil exprimate. Conservatorii, conduşi de Michael Howard, care şi-a recunoscut înfrângerea, au obţinut 33% din sufragii - 209 mandate, iar liberal-democraţii conduşi de Charles Kennedy au obţinut 22% - 53 de mandate. Mai multe partide mici îşi împart cele 8% din voturile rămase. Tony Blair a devenit astfel primul şef al unui Guvern laburist care obţine trei mandate consecutive.

                   Premierul britanic, Tony Blair, a fost felicitat de lideri din lumea întreagă pentru victoria sa în alegerile legislative. Preşedintele francez Jacques Chirac a declarat că "numeroase încercări comune ne aşteaptă, în legătură cu care vom colabora: construcţia europeană, lupta împotriva sărăciei, dezvoltarea durabilă". "Marea Britanie, care îşi va asuma rolul de preşedinte al UE şi G8 anul acesta, va avea un rol crucial în aceste privinţe. Franţa este alături de voi. Sunt convins că împreună vom putea să facem faţă acestor încercări, prin apropierea care s-a creat între noi de-a lungul anilor", a apreciat preşedintele francez. 

                   Cancelarul german, Gerhard Schroeder, l-a felicitat pe Tony Blair pentru victoria în alegeri şi şi-a exprimat susţinererea pentru perioada în care Marea Britanie va prelua preşedinţia G8 şi UE. "Prin preluarea preşedinţiei G8 şi UE, Marea Britanie va avea anul acesta o responsabilitate deosebită în confruntarea cu încercările globale. Pentru aceste două misiuni, vă urez călduros succes deplin. Puteţi conta pe susţinerea mea”, se arată în mesajul cancelarului german. 

                   Şi premierul irlandez, Bertie Ahern, l-a felicitat pe Tony Blair şi i-a solicitat să depună noi eforturi pentru salvarea procesului de pace din Irlanda de Nord. Cei doi lideri politici au stabilit legături de prietenie de la semnarea acordului de pace din "Vinerea Mare", în anul 1998, care a pus capăt deceniilor de confruntări din Irlanda de Nord. Însă, din cauza unei crize de încredere, instituţiile create după aceste acorduri - Guvernul şi Adnarea Irlandei de Nord - sunt suspendate de 30 de luni. "Salut continuarea relaţiei de prietenie şi colaborare cu premierul, stabilită în cadrul eforturilor noastre comune de a înregistra succese în procesul de pace din Irlanda de Nord. Acest parteneriat real şi stabil între guvernele irlandez şi britanic a avut o importanţă vitală în ultimii ani şi va rămâne aşa atât timp cât vom încerca să soluţionăm problemele. Acum că alegerile s-au încheiat, este momentul să începem să acţionăm în favoarea acestei misiuni vitale, pentru soluţionarea crizei de încredere şi pentru a depăşi acest impas", a subliniat el. 

                   Victoria lui Tony Blair este considerată istorică de presa americană, în pofida faptului că premierul britanic a pierdut numeroase voturi din cauză că a susţinut războiul din Irak. "Rezultatul sugerează faptul că alegătorii i-au pedepsit pe T. Blair şi pe laburişti pentru modul în care au gestionat războiului din Irak", subliniază New York Times. "T. Blair a fost criticat pentru apropierea faţă de George W. Bush, dar este puţin probabil că va încerca să se îndepărteze de la această linie în timpul noului său mandat şi sunt de aşteptat puţine schimbări în politica externă a Marii Britanii, atât timp cât Tony Blair va fi la putere", apreciază Wall Street Journal. 

                   5. Raportul anual al Departamentul de Stat american privind terorismul internaţional

                   Terorismul rămâne o ameninţare în faţa căreia nu este imună nici o ţară, în pofida intensificării cooperării internaţionale în lupta împotriva grupărilor extremiste, se apreciază în raportul anual privind terorismul, dat publicităţii de Departamentul de Stat al SUA. Raportul remarcă o consolidare a securităţii naţionale a Statelor Unite, dar atrage atenţia asupra faptului că grupările teroriste continuă să ameninţe interesele americane şi pe cele ale partenerilor lor. 

                   Chiar dacă anul trecut pe teritoriul Statelor Unite nu a avut loc nici un atac terorist, alte ţări au fost confruntate cu atentate, raportul menţionând luarea de ostatici de la şcoala din Osetia de Nord (Rusia), atentatele de la Madrid sau scufundarea unui feribot filipinez. Potrivit experţilor americani, cele mai multe atacuri sunt comise de grupări extremiste locale, inspirate însă de doctrina reţelei "Al-Qaeda", cu care, probabil, colaborează. Cele mai multe victime americane s-au înregistrat în Irak, Arabia Saudită, Afganistan, Egipt şi Fâşia Gaza. 

                   Potrivit raportului, reţeaua "Al-Qaeda", condusă de Ossama bin Laden, rămâne cea mai gravă ameninţare la adresa Statelor Unite. Specialiştii americani apreciază că organizaţia islamistă este slăbită din punct de vedere operaţional, dar s-a adaptat situaţiei, inspirând grupări extremiste locale să comită atacuri în numele său. 

                   Departamentul de Stat îndeamnă celelalte ţări să îşi intensifice eforturile, în colaborare cu Statele Unite, pentru a opri răspândirea ideologiei "Al-Qaeda", a descuraja regimurile care susţin terorismul şi a asigura securitatea stocurilor de arme de distrugere în masă. Raportul menţionează contribuţia Pakistanului la capturarea unor lideri al reţelei teroriste, în special prin operaţiunile desfăşurate la frontiera cu Afganistanul. 

                   Chiar dacă anul trecut au fost arestaţi responsabili cu rang înalt ai reţelei islamiste, printre care se numără Naeem Noor Khan şi Ahmed Ghailani, iar alţii au fost ucişi - Abdulaziz al-Muqrin, Khalid Ali al-Hajj -, principalii lideri ai organizaţiei sunt încă în libertate şi continuă să pregătească atacuri împotriva Statelor Unite, a intereselor americane din întreaga lume şi a ţărilor partenere. Celulele "Al-Qaeda" rămân active în special în Arabia Saudită, iar reţeaua regională "Jemaah Islamiyah" continuă să ameninţe obiective occidentale din Indonezia. De asemenea, membrii celulelor teroriste din estul Africii, care au organizat atentatele din anul 1998 la ambasadele americane din Tanzania şi Kenya, nu au fost încă arestaţi. În Irak, cel mai căutat terorist este Abu Mussab Al-Zarqawi. 

                   Departamentul de Stat atrage atenţia că, pe măsură ce influenţa conducerii centrale a reţelei "Al-Qaeda" se diminuează, grupările islamiste locale îşi asumă o responsabilitate din ce în ce mai mare în zonele în care acţionează. Raportul Departamentului de Stat citează ţările care continuă să susţină terorismul - Cuba, Coreea de Nord, Siria şi Iran. În schimb, experţii americani remarcă şi o tendinţă inversă, de diminuare a influenţei statelor care sponsorizează terorismul, Departamentul de Stat salutând acţiunile guvernelor din Libia şi Sudan.

                   Terorismul islamist global este un fenomen preexistent înfiinţării reţelei "Al-Qaeda" şi a fost stimulat de conflictele din anii '90, din Afganistan, Bosnia sau Cecenia, grupările fiind astfel organizate încât anihilarea uneia să nu ducă la dispariţia întregii structuri, se arată în document. Raportul Departamentului de Stat pe tema terorismului subliniază că, începând din anul 2001, extremiştii, inclusiv membrii reţelei "Al-Qaeda", au încercat să profite de impactul războiului global împotriva terorismului şi al intervenţiei în Irak pentru a recruta noi adepţi, majoritatea tineri defavorizaţi care preferă ideologia radicală antioccidentală. Ei au reuşit să formeze celule extremiste islamiste în Orientul Mijlociu, Asia de Sud şi chiar Europa. Combatanţii care vin în Irak încearcă să transforme această ţară într-un centru pentru formarea unor noi generaţii de terorişti, la fel cum s-a întâmplat în Afganistan în anii 1980 - 1990. 

                   Din punct de vedere ideologic, "Al-Qaeda" este apropiată de doctrina sunnismului radical, iar în ultimii ani, mesajul reţelei teroriste a fost îmbrăţişat de structuri locale care iniţial nu aveau nici o legătură cu Ossama bin Laden. În această tendinţă se încadrează "Salafiya Jihadia", o mişcare extremistă marocană, responsabilă de atentatele de la Casablanca (2003), sau chiar autorii atacurilor de la 11 martie 2004, de la Madrid. 

                   Potrivit raportului Departamentului de Stat, doctrina "Al-Qaeda" se axează pe câteva elemente esenţiale, printre care: 

                   - conflictul între civilizaţii, jihadul fiind considerat o datorie faţă de Allah şi faţă de Islam; 

                   - divizarea lumii în două tabere fundamental opuse, una fiind cea care apără "adevăratul Islam", iar cealaltă incluzând nu numai naţiunile occidentale, ci şi regimurile musulmane care nu împărtăşesc viziunea           "Al-Qaeda" asupra Islamului; 

                   - acţiunile violente pentru apărarea Islamului reprezintă singura soluţie, convieţuirea paşnică cu Occidentul fiind o iluzie periculoasă; 

                   - puterea Statelor Unite este de natură economică, de aceea prioritatea o constituie atacurile de mare amploare împotriva ţintelor economice americane şi occidentale; 

                   - regimurile "necredincioase" trebuie înlăturate, printre acestea figurând şi cele musulmane acuzate de colaboraţionism cu Occidentul.

                   Departamentul de Stat a identificat, în raportul anual privind terorismul, 40 de organizaţii teroriste străine, cărora li se adaugă alte grupări teroriste active în cursul anului trecut. Identificarea unei grupări drept organizaţie teroristă implică blocarea conturilor aflate în instituţii financiare americane, interdicţia de acordare a vizei americane pentru membrii organizaţiei şi condamnarea cetăţenilor americani sau a cetăţenilor aflaţi în jurisdicţia SUA care oferă sprijin sau resurse organizaţiei. 

                   Conform legislaţiei americane, Departamentul de Stat trebuie să includă în raportul anual către Congres informaţii privind grupările teroriste şi grupările sub umbrela cărora acţionează organizaţiile teroriste responsabile pentru răpirea sau uciderea unor cetăţeni americani în ultimii cinci ani, grupurile care sunt finanţate de state care susţin terorismul şi orice altă grupare internaţională teroristă identificată de Departamentul de Stat. 

                   Organizaţii desemnate drept teroriste: 

Organizaţia Abu Nidal (ANO) 

Grupul Abu Sayyaf (ASG) 

Brigada Martirilor Al-Aqsa 

Ansar al-Islam (AI) 

Grupul Islamic Armat (GIA) 

Asbat al-Ansar 

Aum Shinrikyo (Aum) 

Basque Fatherland and Liberty (ETA) 

Partidul Comunist din Filipine/Noua Armată a Poporului (CPP/NPA) 

Armata Republicană Irlandeză a Continuităţii (CIRA) 

Gamaa al-Islamiyya (IG) 

HAMAS 

Harakat ul-Mujahidin (HUM) 

Hizballah 

Mişcarea Islamică din Uzbekistan (IMU) 

Jaish-e-Mohammed (JEM) 

Organizaţia Jemaah Islamiya (JI) 

Al-Jihad (AJ) 

Kahane Chai (Kach) 

Kongra-Gel (KGK) 

Lashkar e-Tayyiba (LT) 

Lashkar i Jhangvi (LJ) 

Tigrii Tamili de Eliberare a Eelamului Tamil (LTTE) 

Grupul islamic de luptă libian (LIFG) 

Organizaţia Mujahedin-e Khalq (MEK) 

Armata Naţională de Eliberare (ELN) 

Frontul pentru Eliberarea Palestinei (PLF) 

Jihadul Islamic Palestinian (PIJ) 

Frontul Popular pentru Eliberarea Palestinei (PFLP) 

Frontul Popular pentru Eliberarea Palestieni - Comandamentul General (PFLP-GC) 

Al-Qaeda 

Adevărata IRA (RIRA) 

Forţele Armate Revoluţionare din Columbia (FARC) 

Revolutionary Nuclei (RN) 

Partidul/ront revoluţionar de eliberare popular (DHKP/C) 

Grupul Salafist de predică şi luptă (GSPC) 

Calea Luminoasă (SL) 

Tanzim Qa'idat al-Jihad fi Bilad al-Rafidayn (QJBR) 

Forţele unificate de autoapărare din Colombia (AUC) 

Alte organizaţii teroriste 

Al-Badhr Mujahedin (al-Badr) 

Al-Ittihad al-Islami (AIAI) 

Brigada Alex Boncayao (ABB) 

Nucleele teritoriale anti-imperialiste (NTA) 

Luptătorii cambodgieni pentru libertate (CFF) 

Partidul Comunist din India (Maoist) 

Partidul comunist din Nepal (Maoist)/Frontul unit al poporului 

Forţele democratice de eliberare din Ruanda (FDLR) 

Mişcarea islamică din estul Turkistanului (ETIM) 

Grupul de rezistenţă antifascistă 1 Octombrie (GRAPO) 

Harakat ul-Jihad-I-Islami (HUJI) 

Harakat ul-Jihad-I-Islami/Bangladesh (HUJI-B) 

Hizb-I Islami Gulbuddin (HIG) 

Hizbul-Mujahedin (HM) 

Armata Naţională irlandeză de eliberare (INLA) 

Armata Republicană Irlandeză (IRA) 

Armata Islamică de la Aden (IAA) 

Islamic Great East Raiders-Front (IBDA-C) 

Brigada internaţională islamică de menţinere a păcii (IIPB) 

Grupul Jihadul Islamic (IJG) 

Jamiat ul-Mujahedin (JUM) 

Armata Roşie Japoneză (JRA) 

Kumpulan Mujahidin Malaysia (KMM) 

Armata de Rezistenţă a Domnului (LRA) 

Forţa voluntarilor loialişti (LVF) 

Grupul combatant islamic marocan (GICM) 

Noile Brigăzi Roşii/Partidul Comunist Combatant (BR/PCC) 

Poporul împotriva gangsterilor şi a drogurilor (PAGAD) 

Red Hand Defenders (RHD) 

Nucleele iniţiativei revoluţionare proletare (NIPR) 

Lupta Revoluţionară (RS) 

Batalionul de martiri ceceni pentru recunoaştere şi sabotaj Riyadus-Salihin (RSRSBCM) 

Sipah-I-Sahaba/Pakistan (SSP) 

Regimentul Islamic cu însărcinări speciale (SPIR) 

Grupul combatant tunisian (TCG) 

Mişcarea revoluţionară Tupac Amaru (MRTA) 

Turkish Hizballah 

Ulster Defense Association/Ulster Freedom Fighters (UDA/UFF) 

Ulster Volunteer Force (UVF) 

                United Liberation Front of Assam (ULFA)

